
Grozījumi Ministru kabineta 2016. gada 12. aprīļa noteikumos Nr. 208 "Iekārtu elektromagnētiskās saderības noteikumi"
Izdoti saskaņā ar likuma "Par atbilstības novērtēšanu" 7. panta pirmo un otro daļu
· 1. Izdarīt Ministru kabineta 2016. gada 12. aprīļa noteikumos Nr. 208 "Iekārtu elektromagnētiskās saderības noteikumi" (Latvijas Vēstnesis, 2016, Nr. 72) šādus grozījumus:
· 2. Papildināt 2.punktu ar 2.21. un 2.22. apakšpunktu šādā redakcijā:
· "2.21. krīzē būtiskas preces - Eiropas Parlamenta un Padomes 2024. gada 9. oktobra Regulas Nr. 2024/2747 ar ko izveido pasākumu satvaru saistībā ar iekšējā tirgus ārkārtas situāciju un iekšējā tirgus noturību un groza Padomes Regulu (EK) Nr. 2679/98 (Iekšējā tirgus ārkārtas situācijas un noturības akts) (turpmāk Regula Nr. 2024/2747) 3. panta 6. punktā definētās preces.
· 2.22. iekšējā tirgus ārkārtas situācijas režīms - Regulas Nr. 2024/2747 3. panta 3. punktā definētais iekšējā tirgus ārkārtas situācijas režīms ."
· 3. Papildināt Noteikumus ar 11.1 nodaļu šādā redakcijā:
· 11.1 Atbilstības prezumpcija un tirgus uzraudzība aparātiem, kas atzīti par krīzē būtiskām precēm
· 84.1 Aparāti, kurus Eiropas Komisija ar īstenošanas aktu atzinusi par krīzē būtiskām precēm, uzskaitot piemērojamos standartus vai nosakot kopējas specifikācijas aparātiem, atbilst šo noteikumu būtiskajām  prasībām, uz kurām attiecas šie standarti, kopējās specifikācijas vai to daļas. Pēc iekšējā tirgus ārkārtas situācijas izbeigšanās vai deaktivizēšanās ražotājiem vairs nav iespējams paļauties uz atbilstības prezumpciju, ko nodrošina Eiropas Komisijas īstenošanas aktos norādītie standarti vai kopējās specifikācijas.
· 84.2 Ja vien nav pietiekama iemesla uzskatīt, ka aparāti, uz kuriem attiecas standarti vai kopējās specifikācijas, kas minētas 84.1 punktā, rada risku cilvēku veselībai vai drošībai, aparātus, kas atbilst minētajiem standartiem vai kopējām specifikācijām un kas laisti tirgū, uzskata par atbilstošiem šo noteikumu būtiskajām  pamatprasībām pēc iekšējā tirgus ārkārtas situācijas režīma izbeigšanās vai deaktivizēšanas.
· 84.3 Tirgus uzraudzības iestādes uzraudzību prioritāri veic tiem aparātiem, kas atzīti par krīzē būtisku preci.”
· 4. Izteikt sadaļu "Informatīvās atsauces uz Eiropas Savienības direktīvām" šādā redakcijā:
· "1) Noteikumos iekļautas tiesību normas, kas izriet no Eiropas Parlamenta un Padomes 2014. gada 26. februāra Direktīvas 2014/30/ES par dalībvalstu tiesību aktu saskaņošanu attiecībā uz elektromagnētisko savietojamību.
· 2) Eiropas Parlamenta un Padomes 2024.gada 9.oktobra Direktīvas Nr.2024/2749 ar ko groza Direktīvas 2000/14/EK, 2006/42/EK, 2010/35/ES, 2014/29/ES, 2014/30/ES, 2014/33/ES, 2014/34/ES, 2014/35/ES, 2014/53/ES un 2014/68/ES attiecībā uz iekšējā tirgus ārkārtas situācijas izraisītām atbilstības novērtēšanas, atbilstības prezumpcijas, kopēju specifikāciju pieņemšanas un tirgus uzraudzības ārkārtas procedūrām."
· 5. Noteikumi stājas spēkā 2026. gada 30. maijā.

